Die lewe is ’n lushof – veral in DesemberDesember is die ideale tyd om saam met familie en vriende in die tuin te kuier. (Foto: Life is a garden) Die tema en atmosfeer vir hierdie maand is “vakansie”, oftewel “somer, son en see” as jy ’n Suid-Afrikaner is. Desember is vir baie mense sinoniem met luilekker dae in die koelte van ’n mooi tuin. Vir ander is dit weer pure pret as hulle vir ’n slag kans kry om hul binnenshuise, patio- en tuinplante ’n bietjie liefde en aandag te kan gee. Dis nogal opwindend om in die feestyd, wanneer gesinne en families graag saamkuier, jou huis, patio en tuin bietjie op te kikker. Dalk kan jy ’n skimp of twee laat val van mooi tuingoed by ’n tuinsentrum waarop jy lankal jou oog het – tuingereedskap, -bybehore of plante is ’n wonderlike geskenk wat vir baie jare vreugde sal verskaf. Onthou, die lewe is ’n lushof, betrek dus sommer jou hele familie! Voeg hierdie vakansie ’n handvol energie by jou disse met die volgende kruie: Ment: ’n Takkie mentblare is tans ’n gewilde smaakbyvoeging in Mojito-mengeldrankies, jenewer en ander tuisgemaakte vrugtedrankies asook byderwetse skemerkelkies. Mentblare is baie geurig met ’n vrugtige, aromatiese geur. Dié grondbedekker wat baie maklik groei, hou van goed gedreineerde grond en gereelde natmaak. Hierdie geurige kruie is onontbeerlik in die kombuis en word dikwels in die uitleg van ’n tuin gebruik. Daar is ’n groot verskeidenheid soorte ment om uit te kies, waarvan die volgende die gewildste is: Besoek jou plaaslike tuinsentrum om hierdie en ander variante ment te sien. Roosmaryn: Baie gewild! As ons ’n roosmarynplantjie of twee in die tuin gehad het, sou ons dié geurige kruie beslis meer dikwels in ons disse gebruik het – soos in geroosterde groente, pluimvee, lamsvleis, bredies en sop. Hierbenewens gee roosmaryn ook ’n lieflike soutige smaak aan vegaanse en vegetariese disse. Die lang regop Rosmarinus officinalis, met sy helderblou blomme staan as Tuscan Blue of braairoosmaryn bekend omdat sy lang geurige takkies as sosatiestokkies gebruik kan word. (Foto: Life is a garden) Dille: Dille (Anethum graveolens) is ’n wenner as dit by tuinuitleg kom weens sy fyn veeragtige blaartekstuur. Dit is ’n gunsteling in veral Europese en Asiatiese disse en onontbeerlik saam met vis oor die kole. Dille word normaalweg gebruik om die geur van salm, aartappels, bredies, sop, groenboontjies en souse met ’n jogurtbasis op te kikker. Dit word ook in gepekelde kos gebruik. Probeer gerus bietjie dille by jou volgende somerslaai vir daai tikkie eksotiese smaak. Kom ons span vir tuinelfies in want alle tuinfeetjies en -kabouters is altyd welkom in die tuin: Kersfees is ’n omgeefees, ongeag jou godsdienstige oortuigings, en as jy boonop van die sentiment en die gee van geskenke hou, is daar vir ’n ieder en elk ’n boom. Buitendien, wie geniet nie die ritueel van versiering en gepaardgaande vreugde op die gesigte van almal rondom jou nie? Daar is soveel soorte om uit te kies: van groot tot klein nagemaakte Kersbome asook die gewilde natuurlike bome. Ons hoef egter nie een van die tradisionele bome te kies nie; laat ons dus na ’n paar alternatiewe kyk: Besoek gerus jou naaste tuinsentrum om die groot verskeidenheid Kersbome te besigtig. Jy mag selfs Kersboomliggies en -dekor by party vind. Daar is heelwat plante wat jy kan gebruik om jou eie vars dekor te maak. Hier volg ’n paar maklike wenke as laaste afronding aan die Kersfeesgees wat jou familie en vriende beslis sal beïndruk. Indien jy nie hierdie plante in jou tuin het nie, maak gerus ’n draai by jou plaaslike tuinsentrum. Onthou, as jy eers hierdie plante in jou tuin het, het jy altyd vars plante vir dekor. Gebruik hierdie vakansie om jou plaaslike tuinsentrum te gaan besoek. Wees op die uitkyk vir nuwe kleure en ’n verskeidenheid van mooi meerjarige plante, soos: Wenk: Soos met alle nuwe dinge, is nuwe plantsoorte op verskeie maniere beter as hul voorgangers, soos om meer bestand teen plantsiektes te wees, langer te blom, groter blomme te dra of self ’n nuwe blomkleur te hê. Moenie huiwer om die verkoopsman by jou plaaslike tuinsentrum te vra om jou al die nuwe plante vir die seisoen te wys nie. Jy sal nie spyt wees nie. Desember is die ideale tyd om nuwe idees vir jou huis en tuin te oorweeg. Jy kan met jou veranderings en verbeteringe reeds gedurende hierdie vakansie begin, of jy kan dit as een van jou Nuwejaarsvoornemens aanpak. Bied jou tuin alles wat jy wil hê? Dink gerus aan hoeveel mense jou tuin geniet en waarvoor jy die ruimtes tans gebruik. Benut jy jou gras en plantbeddings? Hier is ’n paar idees om jou aan die dink te sit: Wenk: ’n Gewone lagie verf aan die binnekant van jou tuinmure kan ’n groot verskil aan die atmosfeer van jou tuin maak. Donker olyfgroen skep die illusie dat daar geen mure is nie. Geniet hierdie Desember saam met jou familie en vriende in jou tuin. Koester elke oomblik asof jou lewe werklik ’n lushof is en plant blomme en voedsel waar jy ook al is.